<classify> JESHI la Kujenga Taifa JKT limeiomba Wizara ya Fedha kupitia Mamlaka ya Mapato TRA likumbukwe katika mgao wa samani zilizoingizwa nchini na Mkuu wa Mkoa wa Dar es Salaam, Paul Makonda bila kulipiwa kodi.TRA ilitangaza kuandaa utaratibu wa kugawa mali zote zilizoko katika makontena 20 ya Makonda baada ya hivi karibuni kukosa mnunuzi katika minada minne tofauti iliyofanywa ili kufidia kodi iliyokuwa ikidaiwa.Makontena hayo yaliyokuwa yakipigwa mnada na kampuni ya udalali ya Yono zina samani mbalimbali kama viti, meza na mbao za kuandikia zilizozuiliwa kutokana na kudaiwa kodi iliyokadiriwa kuwa zaidi ya Sh bilioni moja.Ombi hilo lilitolewa juzi Mufindi, Iringa wakati Waziri wa Ulinzi na Jeshi la Kujenga Taifa, Dk Hussein Mwinyi akizindua jengo jipya la utawala la Shule ya Sekondari Kawawa ya JKT.Akizungumzia maombi hayo, Dk Mwinyi alisema hana wasiwasi wa kukosa mgao huo kama samani hizo hazijagawiwa kwingine. Awali Mkuu wa Shule ya Sekondari ya Kawawa, Meja Ernest Sikaponda alisema ujenzi wa jengo hilo ulioanza Mei, mwaka jana umetumia zaidi ya Sh milioni 222.5 hadi kukamilika kwake Septemba, mwaka huu.  <topic>: kitaifa 